CELEX: 32010D0300
Language: lv
Date: 2010-05-25 00:00:00
Title: 2010/300/: Komisijas Lēmums ( 2010. gada 25. maijs ), ar ko groza Lēmumu 2001/672/EK attiecībā uz laikposmiem liellopu pārvietošanai uz vasaras ganībām (izziņots ar dokumenta numuru C(2010) 3188)  (Dokuments attiecas uz EEZ)

26.5.2010   
            
            
               LV
            
            
               Eiropas Savienības Oficiālais Vēstnesis
            
            
               L 127/19
            
         KOMISIJAS LĒMUMS
   (2010. gada 25. maijs),
   ar ko groza Lēmumu 2001/672/EK attiecībā uz laikposmiem liellopu pārvietošanai uz vasaras ganībām
   (izziņots ar dokumenta numuru C(2010) 3188)
   (Dokuments attiecas uz EEZ)
   (2010/300/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2000. gada 17. jūlija Regulu (EK) Nr. 1760/2000, ar ko izveido liellopu identifikācijas un reģistrācijas sistēmu un paredz liellopu gaļas un liellopu gaļas produktu marķēšanu, kā arī atceļ Padomes Regulu (EK) Nr. 820/97 (1), un jo īpaši tās 7. panta 1. punktu,
   tā kā:
   
               (1)
            
            
               Ar Regulu (EK) Nr. 1760/2000 izveido liellopu identifikācijas un reģistrācijas sistēmu, lai nodrošinātu liellopu gaļas un liellopu gaļas produktu ražošanas un tirdzniecības nosacījumu caurredzamību. Tādēļ regulā ir noteikts, ka dalībvalstīm jāizveido valsts mēroga liellopu datubāzes, kurās reģistrēs dzīvnieku identitāti, visas lauku saimniecības savā teritorijā un dzīvnieku apriti. Turklāt regulā ir noteikts pienākums dzīvnieku turētājiem ziņot kompetentajai iestādei inter alia par jebkuru pārvietošanu uz lauku saimniecību un no tās, paziņojot šo notikumu datumus dalībvalsts noteiktajā triju līdz septiņu dienu termiņā no attiecīgā notikuma.
            
         
               (2)
            
            
               Regulā paredzēta iespēja, ka Komisija pēc dalībvalsts pieprasījuma var pagarināt maksimālo laikposmu un paredzēt īpašus noteikumus, kas piemērojami attiecībā uz dažādiem kalnu apgabaliem, un tas darīts ar Komisijas 2001. gada 20. augusta Lēmumu 2001/672/EK, ar ko paredz īpašus noteikumus liellopu pārvietošanai, kad tie izvesti vasaras ganībās kalnu apgabalos (2).
            
         
               (3)
            
            
               Saskaņā ar Lēmuma 2001/672/EK 4. apsvērumu ar šiem īpašajiem noteikumiem jāpanāk praktiska vienkāršošana un jānodrošina vienīgi tas, lai valsts mēroga liellopu datubāze būtu pilnībā izmantojama.
            
         
               (4)
            
            
               Lēmumu 2001/672/EK piemēro šādai pārvietošanai laikposmā no 1. maija līdz 15. oktobrim. Praktiskā pieredze minētā lēmuma piemērošanā liecina, ka dažos kalnu apgabalos pārvietošana uz vasaras ganībām sākas jau aprīlī. Lēmuma 2001/672/EK piemērošanas joma attiecīgi jāgroza, lai ņemtu vērā šo faktu.
            
         
               (5)
            
            
               Noteiktos apstākļos dzīvnieki, kurus no dažādām saimniecībām pārvieto uz vienām vasaras ganībām kalnu apgabalā, tur nonāk vēlāk nekā septiņu dienu laikā. Lai samazinātu nevajadzīgu administratīvu slogu, nezaudējot izsekojamību, laikposmi Lēmumā 2001/672/EK jāpielāgo, lai ņemtu vērā minēto praktisko faktu.
            
         
               (6)
            
            
               Tādēļ attiecīgi jāgroza Lēmums 2001/672/EK.
            
         
               (7)
            
            
               Šajā lēmumā paredzētie pasākumi ir saskaņā ar Lauksaimniecības fondu komitejas atzinumu,
            
         IR PIEŅĒMUSI ŠO LĒMUMU.
   1. pants
   Lēmumu 2001/672/EK groza šādi.
   
               1.
            
            
               Lēmuma 1. pantā datumu “1. maija” aizstāj ar “15. aprīļa”.
            
         
               2.
            
            
               Lēmuma 2. panta 4. punktu aizstāj ar šādu punktu:
               “4.   Šā panta 2. punktā minētajā sarakstā iekļauto informāciju paziņo kompetentajai iestādei saskaņā ar Regulas (EK) Nr. 1760/2000 7. panta 1. punktu vēlākais 15 dienas pēc tam, kad dzīvnieki ir pārvietoti uz ganībām.”
            
         2. pants
   Šis lēmums ir adresēts dalībvalstīm.
   
      Briselē, 2010. gada 25. maijā
      
         
            Komisijas vārdā –
         
            Komisijas loceklis
         
         John DALLI
      
   
   
      (1)  OV L 204, 11.8.2000., 1. lpp.
   
      (2)  OV L 235, 4.9.2001., 23. lpp.